ORDE do 3 de novembro de 2009 sobre a aprobación definitiva da modificación puntual do Plan Xeral de Ordenación Municipal do Concello da Pobra do Caramiñal (A Coruña) relativa a unha determinación da súa normativa urbanística.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 20/11/2009

O Concello da Pobra do Caramiñal remite a modificación puntual referida para a súa aprobación definitiva, conforme o artigo 85.5 da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. A Pobra do Caramiñal conta cun Plan Xeral de Ordenación Municipal aprobado por ordes da Consellería de Política Territorial, Obras Públicas e Transportes do 1-3-2007, 25-10-2007 e 2-7-2008 (DOG do 15-3-2007, 14-11-2007 e 1-9-2008).
2. A modificación proposta foi aprobada inicialmente polo Pleno do concello o 26-3-2009. Sometido a información pública polo prazo dun mes nos termos exixidos no artigo 85.2 da LOUG, foron presentadas tres alegacións, segundo a certificación expedida para tales efectos polo secretario municipal, con data do 22-7-2009.
3. A Dirección Xeral de Desenvolvemento Sostible da Consellería de Medio Ambiente decidiu, o 5 de outubro de 2009, non someter a proposta ao procedemento de avaliación ambiental estratéxica.
4. No expediente constan os preceptivos informes xurídico e técnico municipais, nos termos establecidos polo artigo 85.4 da LOUG; e os seguintes informes sectoriais:
-Augas de Galicia, en sentido favorable, incorporando condicións que cómpre observar no futuro desenvolvemento do sector.
-Dirección Xeral de Industria, Enerxía e Minas, en sentido favorable.
5. O Pleno do concello, en sesión que tivo lugar o 28-5-2009, adoptou acordo de aprobación provisional do expediente de referencia.
6. Por medio de oficio do 13-7-2009, o Servizo de Urbanismo do Departamento Territorial da CMATI da Coruña requiriu do concello a emenda dos defectos documentais para os efectos da aprobación definitiva, o que se cumpriu por medio de escrito do 30 de outubro de 2009.
II. Consideracións e fundamentación.
II.1. Con esta mesma data, a Secretaría Xeral de Ordenación do Territorio e Urbanismo elevou un informe-proposta de resolución, no cal se sinala o seguinte:
1. Obxecto da modificación.
A modificación ten por obxecto exclusivamente a alteración da redacción dunha determinación da normativa urbanística do PXOM, no sentido seguinte:
Título V: regulación do solo urbanizable.
Capítulo II: fichas do solo urbanizable.
Solo urbanizable SURD. I.1.
Onde di: «USO industrial na súa categoría 3ª e situación F», pasa a dicir: «USO: industrial».
Segundo se indica na documentación achegada, a ficha do solo urbanizable SURD I.1, establece as condicións de desenvolvemento deste solo para a ampliación do polígono industrial da Tomada, referenciando para tales efectos a súa localización, uso, superficie, edificabilidade, parcela mínima, características específicas, condicións de ordenación, xestión do aproveitamento tipo e observacións.
No que atinxe ao uso, no documento presentado para a aprobación provisional establecíase unicamente o industrial, sen especificar a categoría 3ª e situación F (industria lixeira de tamaño de parcela entre 250 e 3.000 m2) que despois se reflectiu no documento de aprobación definitiva, inclusión que cómpre imputar a un erro, xa que, cando se fixa a parcela mínima, se establecen as ordenanzas do polígono industrial para cada tipo de industria, indicando esta referencia que as condicións urbanísticas da ampliación veñen determinadas polas propias ordenanzas do polígono, transcritas como parte integrante da normativa do Plan xeral no título XI, cap. 6. ordenanza 4ª, polígono industrial da Tomada.
Esta modificación puntual corrixe esta deficiencia, homoxeneizando as condicións de ordenación do polígono e da súa ampliación.
2. Razóns de interese público que fundamentan a modificación.
A modificación pretende harmonizar as ordenanzas de aplicación no solo de uso industrial do polígono da Tomada.
Estas razóns, dirixidas á mellora na calidade da normativa urbanística coa incorporación de usos necesarios, son conceptuables como razóns de interese público para os efectos do artigo 94.1 da LOUG.
3. Análise da proposta.
A modificación proxectada cumpre coas prescricións establecidas para estes efectos pola LOUG.
Malia o antedito, cómpre sinalar que a xeneralización do uso industrial na ampliación do polígono industrial da Tomada en ningún caso poderá obviar a limitación establecida na Resolución do 29 de novembro de 2006, da Dirección Xeral de Desenvolvemento Sostible, pola que se declara a inviabilidade do sometemento do PXOM da Pobra do Caramiñal aos trámites previstos no artigo 7 da Lei 9/2006, do 28 de abril, sobre avaliación dos efectos de determinados plans e programas no ambiente, en cuxa alínea 3.1.4. se indica que «na ampliación do polígono industrial da Tomada se deberán tomar as medidas oportunas para evitar que pola súa posición se instalen industrias xeradoras de emisións contaminantes, garantindo o cumprimento da lexislación sectorial correspondente e evitando as emisións e os impactos no medio».
II.2. A competencia para resolver sobre a aprobación definitiva das modificacións de planeamento xeral correspóndelle ao conselleiro de Medio Ambiente, Territorio e Infraestruturas, de conformidade co disposto nos artigos 89 e 93.4 da LOUG, e no artigo 1 de Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas.
III. Resolución.
Visto canto antecede,
RESOLVO:
1º. Outorgar a aprobación definitiva á modificación puntual do Plan Xeral de Ordenación Municipal da Pobra do Caramiñal, no que atinxe á nova redacción da seguinte determinación da súa normativa urbanística:
Título V: regulación do solo urbanizable.
Capítulo II: fichas do solo urbanizable.
Solo urbanizable SURD. I.1.
USO: industrial.
Con suxeición estrita ás condicións sinaladas na resolución da Dirección Xeral de Desenvolvemento Sostible do 29-11-2006, nos termos do punto II.1.3 anterior.
2º. Notifíqueselle esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo, ante a sala correspondente do Tribunal Superior de Xustiza de Galicia, no prazo de dous meses que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 3 de novembro de 2009.
Agustín Hernández Fernández de Rojas
Conselleiro de Medio Ambiente, Territorio e Infraestruturas